PUZ nou într-o comună periurbană a Timișoarei.
Aleșii locali ai comunei timișene Ghiroda, situată în imediata vecinătate a municipiului Timișoara, au adoptat recent un nou plan de urbanism zonal, pentru o suprafață de teren de 12.832 metri pătrați, situată în extravilanul actual al comunei.
Potrivit hotărârii de consiliu, zona vizată de noul PUZ va fi destinată dezvoltării unor activități de logistică, servicii, comerț și birouri administrative, cu funcțiunile complementare care să permită încadrarea noii zone în planul urbanistic general al Ghirodei.
Numărând în prezent peste nouă mii de locuitori, dintre care aproape șapte mii doar în centrul administrativ, comuna Ghiroda a devenit în ultimele două decenii, de facto, un cartier al metropolei timișorene, păstrându-și însă autonomia administrativă.